মহেশতলায় শালিশি সভায় ডেকে ছেলে ও মাকে মারধর

মহেশতলা: শালিশি সভায় ডেকে এক যুবককে মারধরের অভিযোগ। ছেলেকে মা বাঁচাতে গেলে তাঁর উপরও আক্রমণ। ঘটনা দক্ষিণ ২৪ পরগণার মহেশতলা (Maheshtala) এলাকায়। ইতিমধ্যেই ঘটনায় ১ অভিযুক্তকে গ্রেফতার করেছে মহেশতলা থানার পুলিশ (Maheshtala Police Station)।

সূত্রের খবর, শেখ রাকিব নামের এক যুবকের সঙ্গে প্রেমের সম্পর্ক গড়ে ওঠে এক কিশোরীর। ওই যুবক মহেশতলা পুরসভার ১৮ নম্বর ওয়ার্ডের আকড়া বগা নোয়াপাড়ার বাসিন্দা। গত ১৫ই অগাস্ট তাঁরা দুইজনেই বাড়ি ছেড়ে পালিয়ে যায়। এরপর কিশোরীর পরিবার মহেশতলা থানায় মেয়ে নিখোঁজের ডায়েরি (Missing Diary) করে। তারপরের দিন ছেলের পরিবার জানতে পেরে ছেলে ও মেয়েকে থানায় নিয়ে হাজির হয়। দুই পরিবার নিজেদের মধ্যে কথাবার্তা বলে নিখোঁজের ডায়েরি তুলে নেয় কিশোরীর পরিবার।

আরও পড়ুন: নিম্নচাপের প্রভাবে রবিবার প্রবল দুর্যোগের পূর্বাভাস দক্ষিণের ৭ জেলায়

রাকিবের মা রিনা বিবির অভিযোগ, মেয়ের পরিবার কোনও মামলা না করে নিজেদের মধ্যে মীমাংসা করে নেয়। এরপর কিশোরীকে তাঁর বাবা নিয়ে চলে যায়। সেই ঘটনার এক সপ্তাহ পর ২২শে অগাস্ট সকাল দশটা নাগাদ ওই কিশোরীর তিন মামা মীমাংসার জন্য তাঁর ছেলেকে স্থানীয় ক্লাবের কাছে ডাকে। যদিও ওইদিন বিকেল চারটে নাগাদ মীমাংসা হওয়ার কথা থাকলেও সকালেই তাঁরা ডেকে পাঠায়। সেখানে ডেকে রাকিবকে মারধর করা হয় বলে অভিযোগ। ছেলে রাকিবকে বাঁচাতে যায় তাঁর মা রিনা বিবি। তাঁর মাকেও ফেলে মারধর করা হয় বলে অভিযোগ।

ছেলে ও মা আহত অবস্থায় মহেশতলা থানায় গিয়ে অভিযোগ জানালে পুলিশ তাঁদের চিকিৎসার জন্য বেহালার বিদ্যাসাগর হাসপাতালে পাঠায়। শুক্রবার রাতেই অভিযুক্তদের বিরুদ্ধে মহেশতলা থানায় অভিযোগ দায়ের করে আহত যুবকের পরিবার। পুলিশ সূত্রে খবর, অভিযোগের ভিত্তিতে ইতিমধ্যেই একজন অভিযুক্ত শরিফুল মোল্লাকে গ্রেফতার করে শনিবার আদালতে পেশ করেছে পুলিশ। অভিযুক্তের বিরুদ্ধে প্রাণে মারার চেষ্টা সহ একাধিক ধারায় মামলা রুজু করে পুলিশ। বাকি অভিযুক্তদের খোঁজে তল্লাশি চালাচ্ছে পুলিশ।

দেখুন অন্য খবর